فولان خاتون

فولان خاتون (پیدائش: 1496ء— وفات: 1550ء) عثمانی سلطان سلیمان اعظم کی پہلی بیوی تھی لیکن وہ عثمانی قوانین کے مطابق سلطان سلیمان اعظم کی قانونی بیوی ہرگز نہیں تھی۔ فولان خاتون سے ایک شہزادی فاطمہ سلطان اور ایک بیٹا محمود پیدا ہوئے۔

ابتدائی حالات 
فولان خاتون کی پیدائش 1496ء میں ازمیت میں ہوئی۔ وہ یونانی النسل خاتون تھی کہ جو سمرنہ سے استنبول لائی گئی تھی اور حرمِ سلطانی میں اُسے فولان خاتون کا نام دِیا گیا۔ فولان کا پیدائشی نام پردۂ اخفا میں ہے۔

ازدواجی زندگی 
سلطان سلیمان اعظم کی ازدواجی زندگی کے ابتدائی ماخذوں سے معلوم ہوتا ہے کہ فولان خاتون 1510ء میں حرمِ سلطانی میں آئی تھی اور وہ سلطان سلیمان اعظم کی زندگی میں آنے والی ابتدائی کنیزوں میں سے ایک تھی جبکہ ابھی سلیمان اعظم محض شہزادہ تھا۔ 1512ء میں فولان سے سلطان کا بیٹا محمود پیدا ہوا جو کم عمری میں ہی چیچک میں مبتلا ہوکر فوت ہوا۔ اپریل 1516ء میں ایک بیٹی شہزادی فاطمہ سلطان پیدا ہوئی جس کا انتقال 1561ء میں اپنے والد سلیمان اعظم کے عہدِ حکومت میں ہی ہوا۔

وفات 
فولان خاتون کو شہزادہ محمود کے انتقال کے بعد اور شہزادی فاطمہ سلطان کے ہمراہ ادرنہ کے پرانے محل بھیج دیا گیا جہاں فولان نے اپنی وفات تک زندگی بسر کی۔ 1550ء میں 53 یا 54 کی عمر میں فولان خاتون کا ادرنہ میں انتقال ہوا۔ اُس کے مقامِ تدفین کے متعلق کوئی معلومات دستیاب نہیں ہو سکی۔

مزید دیکھیے 

 فاطمہ سلطان
 سلیمان اعظم

1496ء کی پیدائشیں
1550ء کی اموات
عثمانی سلاطین کی ازواج
ازمیت میں پیدا ہونے والی شخصیات
ادرنہ میں وفات پانے والی شخصیات
کنیزیں
عثمانی کنیزیں